**Ekonomska škola Šibenik započela provedbu EU projekta kao partner na projektu SMUN.**

Povodom predstavljanja početka provedbe EU projekta SMUN („Suvremene metode u nastavi“) u Srednjoj školi Ivanec je održana konferencija za medije i javnost 10. srpnja 2015. Na konferenciji su sudjelovali i predstavnici Ekonomske škole Šibenik (nastavnici ekonomskih grupa predmeta i Ravnatelj) budući da Ekonomska škola Šibenik na projektu SMUN sudjeluje kao partner u provedbi.

Prezentaciju za javnost održala je ravnateljica Srednje škole Ivanec mr.sc. Lidija Kozina i voditeljica projekta Andrijana Rožman, dipl.oec.

Na konferenciji je istaknuto kako se EU projekt SMUN provodi u sklopu **Operativnog programa „Razvoj ljudskih potencijala 2007. – 2013.“ iz sredstava Europskog socijalnog fonda. Za provedbu projekta je iz Europskog socijalnog fonda osigurano 1.514.150,04 kuna bespovratnih sredstava. Udio EU financiranja iznosi 100%.**

**Provedbom projekta planira se modernizacija 5 postojećih kurikuluma (Računovodstvo - 3. i 4. razred, Vježbenička tvrtka – 3. I 4. razred i Analiza financijskih izvještaja – 4. razred) za zanimanje Ekonomist kako bi u konačnici učenici nakon završenog obrazovanja imali veća praktična znanja nego sada. Učenicima se provedbom projekta SMUN dugoročno osiguravaju uvjeti za stjecanjem modernih kompetencija, dok pristup najnovijim tehnologijama i izvođenje praktičnih zadataka iz računovodstva na računalu u konačnici podiže zapošljivost i relevantnost učenika na tržištu rada.**

**Nositelj projekta SMUN je Srednja škola Ivanec, dok je partner na projektu Ekonomska škola Šibenik. Obje škole su tijekom godina stekle bogato iskustvo na provedbi različitih projekta te provode srodne obrazovne programe i imaju jednake ciljeve koji su ponajviše vezani uz unaprjeđenje ljudskog kapitala u obrazovanju kroz modernizaciju školskih kurikuluma u skladu s potrebama tržišta rada.**

Nakon konferencije za medije i javnost u Srednjoj školi Ivanec se održao i okrugli stol i edukacija na kojoj su prisustvovali nastavnici Srednje škole Ivanec i Ekonomske škole Šibenik, te izabrani stručnjaci koji će surađivati na projektu.